石芝
作者：蘇軾
朝代：宋

paragraphs: 土中一掌嬰兒新，爪指良是肌骨勻。
見之怖走誰敢食，天賜我爾不及賓。
旌陽遠遊同一許，長史玉斧皆門戶。
我家韋布三百年，祇有陰功不知數。
跪陳八簋加六瑚，化人視之真塊蘇。
肉芝烹熟石芝老，笑唾熊掌嚬雕胡。
老蠶作繭何時脫，夢想至人空激烈。
古來大藥不可求，真契當如磁石鐵。